text: Brandmand sigtes efter dødsulykke i Fredericia 
  18 februar 2014 kl. 12.31
  En brandmand fra Fredericia er nu sigtet for uagtsomt manddrab efter en ulykke, som kostede en kvinde livet.
  En brandmand fra Fredericia Brandvæsen sigtes nu for uagtsomt manddrab og overtrædelse af færdselsloven efter en trafikulykke med dødelig udgang sidst i januar. Det skriver Fredericia Dagblad.
  - Det er helt normalt, og standardproceduren, at der sigtes således efter en ulykke, hvor et menneske mister livet, siger lederen af lokalpolitiet i Fredericia, vicepolitiinspektør Peter Balsgaard Nielsen, til avisen.
  En 67-årig kvinde blev voldsomt kvæstet ved ulykken og døde senere af sine kvæstelser.
  Ulykken skete i glat føre, da kvindens bil blev ramt af en brandbil under udrykning i et vejkryds i Fredericia.
  Kvinden var passager i personbilen, der blev ført af hendes jævnaldrende mand. Også han blev hårdt kvæstet ved ulykken, men slap med livet i behold.
  Ved sammenstødet med brandbilen blev parrets bil slynget ind i en anden personbil, der blev ført af en 48-årig kvinde. Hun slap dog fra ulykken med mindre skader, ligesom at mandskabet på brandbilen ikke kom noget til.
  Fredericia Dagblads artikel om sigtelsen på frdb.dk
  